Wara n-notifika mir-Renju Unit ta' ħruġ mill-Unjoni Ewropea, ser niltaqgħu nhar is-Sibt għall-ewwel darba bħala l-Kunsill Ewropew formali tas-27 biex nadottaw linji gwida għan-negozjati li ġejjin tal-Brexit. Ippermettuli nsemmi element wieħed tal-linji gwida proposti tagħna, li nemmen li huwa essenzjali għas-suċċess ta' dawn in-negozjati, u li għalhekk jeħtieġ li jkun jinftiehem eżattament u jiġi aċċettat kompletament. Qed nirreferi għall-idea ta' approċċ f'fażijiet, li jfisser li mhux ser niddiskutu r-relazzjonijiet futuri tagħna mar-Renju Unit sakemm inkunu ksibna progress suffiċjenti fil-kwistjonijiet ewlenin relatati mal-ħruġ tar-Renju Unit mill-UE. Dan mhuwiex biss kwistjoni ta' tattika, iżda – minħabba ż-żmien limitat li għandna biex nikkonkludu t-taħditiet – huwa l-uniku approċċ possibbli. Fi kliem ieħor, qabel ma niddiskutu l-futur tagħna, irridu l-ewwel insibu arranġament għall-passat tagħna. Jeħtieġ li niżguraw l-aqwa garanziji għaċ-ċittadini tagħna u l-familji tagħhom. Garanziji li jkunu effettivi, infurzabbli, mhux diskriminatorji u komprensivi, u li għandhom ikunu akkumpanjati minn proċeduri amministrattivi sempliċi u li jimxu tajjeb. Għandna naqblu wkoll mar-Renju Unit li l-obbligi finanzjarji kollha li ntrabtu bihom l-UE ta' 28 ser ikunu onorati wkoll mir-Renju Unit. Fl-aħħar nett, sabiex ikun protett il-proċess ta' paċi u rikonċiljazzjoni deskritt mill-Ftehim tal-Ġimgħa l-Kbira, għandna nimmiraw li nevitaw fruntiera fiżika bejn l-Irlanda u l-Irlanda ta' Fuq. Huwa biss ladarba niddeterminaw kollettivament fil-Kunsill Ewropew li sar biżżejjed progress f'dawn il-kwistjonijiet kollha li ser inkunu f'pożizzjoni li jkollna taħditiet ta' tħejjija dwar ir-relazzjoni futura mar-Renju Unit. Nixtieq li ningħaqdu madwar dan il-prinċipju ewlieni waqt is-summit li ġej, sabiex ikun ċar li l-progress fir-rigward tal-persuni, il-flus u l-Irlanda għandhom jiġu l-ewwel. U għandna nkunu lesti biex niddefendu din il-loġika matul in-negozjati li ġejjin. Il-laqgħa tagħna ser tibda fin-12:30 bi skambju ta' fehmiet mal-President tal-Parlament Ewropew. Wara dan l-iskambju, ser ninġabru għal ikla ta' ħidma, fejn ser nadottaw il-linji gwida u ser ikollna dibattitu usa' dwar il-Brexit biex ikun ta' kontribut għan-negozjati futuri. Meta nqis l-attitudni kostruttiva li wrejtu matul it-tħejjijiet tagħna, jiena nistenna li ser jirnexxielna nikkonkludu sal-16:00. Ittra ta' stedina mill-President Donald Tusk lis-27 kap ta' stat jew ta' gvern tal-UE għal-laqgħa Straordinarja tal-Kunsill Ewropew (Art. 50) Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa